google/wiki40b huggingface dataset:
יום השפה הרוסית

יום השפה הרוסית חל ב-6 ביוני. ביום זה חל יום הולדתו של אלכסנדר פושקין, משורר מודרני שנחשב בידי רבים כאבי הספרות הרוסית המודרנית.
יום שפה הרוסית הוא אחד מהימים שנקבעו על ידי החלטת האו"ם מטעם אונסק"ו. יום השפה הרוסית הוא אחד מהימים הרשמיים של האו"ם לציון שש השפות הרשמיות של האו"ם: אנגלית, ערבית, ספרדית, סינית, רוסית וצרפתית. כמו כן נקבע על ידי אונסק"ו יום לציון השפות הילידיות, יום שפת האם ויום השפות. מטרה נוספת היא להעלות מודעות להיסטוריה ולתרבות ולפיתוח של אחת כל משש השפות הרשמיות של האו"ם בקרב אנשי הארגון.
אחת הדרכים לחגוג את יום זה היא להיחשף ל:שיר רוסי, ספר, יצירות מוזיקליות, ספרותיות, תחרותיות, תערוכות, הרצאות, מופעים שונים ומופעים של אנשי תרבות ברוסית של אומנים שונים - ולמצוא את היופי בהן.
אירם דריג'י

ביוגרפיה

אירם דריג'י נולדה ב-21 במרץ 1987, באיסטנבול, טורקיה. דריג'י היא בתם של חולוסי דריג'י וג'יל אדיז. בגיל ארבע החלה דריג'י לנגן בפסנתר. בתחילת הקריירה שלה היא אף השתתפה בתוכנית הטלוויזיה "O Ses Türkiye", שם היא שרה ביחד עם כמה זמרים נוספים.
דריג'י למדה סוציולוגיה באוניברסיטת איסטנבול בילגי.

קריירה

בשנת 2012, הוציאה דריג'י את סינגל הבכורה שלה, "Bensiz Yapamazsın". ב-31 במאי 2013, הוציאה את "Düşler Ülkesinin Gelgit Akıllısı". כמה חודשים לאחר מכן, הוציאה את מיני-האלבום הראשון שלה, İki. בפברואר 2014, הוציאה את "Neredesin Sen". ב-24 באפריל 2014 הוציאה את אחד מלהיטיה הגדולים ביותר, "Kalbimin Tek Sahibine". ביוטיוב צבר השיר 227 מיליון צפיות. באמצע אותה השנה, הוציאה את מיני-האלבום השני שלה, Üç.
לאחר מכן, בשנת 2015, הוציאה את השיר "Aşk Eşittir Biz" שזכה להצלחה רבה. בסמוך לכך, הוציאה את מיני-האלבום השלישי שלה, Değmezsin Ağlamaya. שנה לאחר מכן, הוציאה את השיר "Bambaşka Biri". בסמוך לכך הוציאה את אלבום הבכורה שלה, Dantel. האלבום זכה להצלחה חסרת תקדים, וממנו יצא הלהיט "Evlenmene Bak" שצבר 161 מיליון צפיות ביוטיוב. שיר הנושא מתוך האלבום, זכה להצלחה רבה גם כן, כאשר נכנס לעשרות מצעדים. השיר "Dur Yavaş" שנכלל באלבום זכה להצלחה רבה. בשנת 2017, קיימה הופעה יחד עם אג'ה סצ'קין שהפכה לויראלית כאשר צברה למעלה מ-3 מיליון צפיות. בתחילת שנת 2018, הוציאה את השיר "Hadi Gel".
ב-10 באוגוסט 2018, יצא אלבומה השני, Sabıka Kaydı.
דב קוק

ביוגרפיה

נולד לשושנה ולרב נחום קוק, מרבני העיר רמת גן ובנו של הרב רפאל קוק, רבה של טבריה.
למד בישיבת פוניבז', שם התקרב למשגיח רבי יחזקאל לווינשטיין ולאחר נישואיו פנה ללימודי קבלה. בשנות השמונים עבר הרב דב קוק לטבריה. הוא מתגורר בדירה שהייתה של סבו ולומד בבית המדרש הצמוד ששימש גם הוא את הסב. סביבו התקבצו תלמידים, רובם בעלי תשובה. אף שהוא אשכנזי-ליטאי, הוא מתפלל בנוסח עדות המזרח ובהגייה ספרדית. שיטתו משלבת את תורות הרמח"ל, תנועת המוסר והתניא. בחלק מהתפילות הוא משלב כלי נגינה והקדיש נאמר גם הוא בניגון. הרב קוק נוהג לשמש כשליח ציבור בחזרת הש"ץ.
אשתו היא הרבנית הדרשנית לאה קוק, בתו של הרב יצחק זילברשטיין, העומדת במרכז הסרט התיעודי "התיקון". בנם הבכור נשוי לבתו של הרב יוסף אפרתי.
סגנון חייו של הרב קוק סגפני. הוא עטוף בכמה טליתות-קטן, לובש בשבתות בגדי לבן, וסדר יומו כולל שעות ארוכות במיוחד של תפילות ולימוד. עיקר לימודו עוסק בסוגיות התלמוד, אולם הוא מקדיש שעות רבות גם ללימוד קבלה.
חיבר ספרים רבים על התורה, על הש"ס ועל התפילה; רובם בעלי אופי קבלי. בשנת התשע"ט הוקם מכון "שפתי כהן" המוציא לאור את חידושיו.
בעקבות טענות על בעיות בגיטין שערך, פסק בית הדין הרבני האזורי בטבריה כי אסור לו לערוך גיטין, וכי "מי שערך גט אצל הרב קוק צריך להגיע לבית הדין הרבני טבריה לצורך הסדרת הגט מחדש". הרב קוק קיבל את פסק בית הדין והודיע שקיבל על עצמו לא לסדר גיטין.
סיטויין

סיטויין (Sittuyin) הוא הגרסה הבורמזית למשחק השחמט. שניהם, לצד משחקי השוגי, שיאנג-צ'י, מקרוק וגאנגי, הם צאצים של המשחק ההודי העתיק צ'טורנגה. כיום המשחק אינו נפוץ, אך הוא עדיין משוחק במחוזות הצפוניים של בורמה. פירוש שם המשחק הוא "הצגה של הצבא".

מטרת המשחק

מטרת המשחק, כמו בכל גרסאות הצ'אטוראנגה, היא לגרום לכך שהמלך יהיה מאוים (בסכנת שבייה) ולא יוכל לצאת ממנה. גרימת מצב בו אין ליריב מהלך לעשות בתורו (למעט ניצחון) הוא אסור.

הכלים

הכלים זהים לכלים בשאתראנג', ותנועותיהם זהות (למעט הפיל, שזז צעד אחד באלכסון או אחד קדימה, כמו הפיל במאקרוק ואוק צ'אטראנג וגנרל הכסף בכל גרסאות שוגי). הנחת הכלים, לעומת זאת, היא שונה: בהתחלה הרגלים מונחים על הערוגות 3א-ד וערוגות 4ה-ח (לבן) ו-6ה-ח ומשבצות 5א-ד (שחור). הלבן מניח את כליו מאחורי חייליו (על ערוגות 3ה-ח ושורות 1 ו-2) בכל דרך שהוא רוצה, אחריו השחור עושה את אותו הדבר (על ערוגות 6ה-ח ושורות 7-8).

קידום הרגלים

מהפינה השמאלית העליונה ועד הימנית התחתונה מתוח אלכסון, וכנ"ל לגבי הפינה הימנית העליונה ועד השמאלית התחתונה. כאשר חייל מגיע למשבצת דרכה עובר אחד מאלכסונים אלה יכול לקבל קידום ולהפוך לפֶרְז (ראו ערך שאתראנג') (נקרא "גנרל" במשחק זה). אם הוא עובר את הערוגה הזו, אין ביכולתו לקבל קידום. כאשר הוא מגיע לשורה האחרונה-הוא משותק. לשחקן ניתן לקדם את הרגלי שלו רק אם הפרז שלו נשבה.
אורי שקד

ביוגרפיה

נולד בפתח תקווה בשנת 1943 ולמד בתיכון ברנר בפתח תקווה, ב-1961 התגייס לעתודה האקדמית של צה"ל, ובמסגרתה למד לתואר ראשון ושני בפיזיקה באוניברסיטה העברית. שרת בחיל המודיעין של צה"ל בין השנים 1966–1970. 
לאחר שחרורו מצה"ל למד לדוקטורט במחלקה למתמטיקה שימושית במכון ויצמן, וב-1974 סיים את התואר בתחום תורת הבקרה.
השתלם באוניברסיטת קיימברידג'. ולאחר מכן הצטרף לפקולטה להנדסה באוניברסיטת תל אביב, במשך השנים שימש כפרופסור אורח באוניברסיטת ברקלי ובאוניברסיטת ייל בארצות הברית.
היה ראש המחלקה להנדסת חשמל-מערכות באוניברסיטת תל אביב בין השנים 1985–1989, ודיקן הפקולטה להנדסה באוניברסיטת תל אביב בין השנים 1993–1998.
בשנת 2017 נבחר לזוכה פרס ישראל בתחום ההנדסה. בנימוקי ועדת הפרס צוין כי פרופ' אורי שקד הוא מבכירי המדענים בעולם בתחום הבקרה התאורטית. עבודתו פורצת הדרך הניחה את התשתית לבקרה מודרנית אופטימלית בתנאי אי ודאות, שהשלכותיה רבות, החל מבקרת כלי טיס ועד ליציבות מערכות מבוזרות לניהול אנרגיה. השיטות שפרופ' שקד פיתח נמצאות כיום בשימוש נרחב בכל מגוון התעשיות, כולל בתעשייה הביטחונית הישראלית. לפרופ' שקד תרומה משמעותית גם בהרחבת החינוך המדעי-טכנולוגי בארץ, והוא היה ממובילי המהלך להקמת המכללות האקדמיות להנדסה, שתרמו להנגשת החינוך האקדמי לאוכלוסיות רבות.
DOP

DOP (ראשי תיבות באנגלית של: Dilution Of Precision - "דילוּל הדיוּק") או GDOP (ר"ת: Geometric Dilution Of Precision) הוא מונח בתחום נווט לוויינים והנדסה גאומטית (Geomatics) המתאר את השינוי המצטבר של גאומטרית לווייני נווט על מדידת מיקום מדויקת.

מבוא

הצורך בחישוב DOP עלה עם השימוש במערכת נווט הרדיו "LORAN" שפוחתה על ידי ארצות הברית בימי מלחמת העולם השנייה, 
 
הרעיון של DOP גאומטרי הוא לחשב את השפעת הטעות במדידה על התוצאה הסופית. GDOP יכול להיות מוגדר על ידי:
באופן אידיאלי שינויים קטנים במידע הנמדד לא יהוו שינוי גדול בנקודה המחושבת הסופית, שאם לא כן יהיה הפתרון המוצע רגיש לשינויים.
בשנים מאוחרות יותר, כאשר מערכת הנווט GPS נכנסה לשימוש נרחב, המושג הפך שגור יותר.
להוציא השפעות יונוספריות 
 וטרופוספריות, האות המתקבל מלווייני הנווט הוא בעל דיוק קבוע. אי לכך, הגאומטריה של הלוויינים הנקלטים הופכת לגורם משמעותי בקביעת הדיוק של מיקומים וזמנים. עקב הגאומטריה היחסית בין הלוויין והמקלט, הדיוק בפסאודו-טווח של הלוויין מתורגם לרכיב בכל אחד מארבעת הממדים - , , , ו .
שני בלוך

קריירה

בלוך נולדה בקרית ביאליק ומגיל צעיר התחרתה בסוגי ספורט שונים והתמקדה בעיקר בריצה. בצה"ל שרתה כמדריכת אימון כושר גופני בסיירת מטכ"ל. לאחר שחרורה מצה"ל שני בלוך החלה להתאמן אצל יאיר בן עמי בשנת 1998 והצטרפה לקבוצות בהן הוא אימן - חוף כרמל מגידו 1998–2000 ומגידו 2001–2004. יאיר בן עמי היה גם מאמנה הראשון של שני בענף הטריאתלון, ובענף האופניים.
בלוך זכתה באליפות ישראל בטריאתלון בשנת 1999. לאחר מכן החלה להתמקד באופני כביש וטסה לאיטליה כדי להתחרות מעט בסצנת האופניים ונשארה שם כמעט שנתיים וחצי. בשהותה באיטליה התאמנה והתחרתה בקבוצת פיגורלה דרים טים ויחד איתם השתתפה במירוצים ג'ירו ד'איטליה לנשים  וסיימה במקום 25 וטור דה פראנס לנשים  וסיימה במקום 18. לאחר המירוץ דחתה הצעה לחוזה ארוך בקבוצה האיטלקית וחזרה לארץ ללימודי תואר ראשון בחינוך גופני במכון ווינגייט.
בשנת 2004 ניסתה בלוך להשיג את הקריטריון לאולימפיאדת אתונה (2004) ולשם כך נדרשה לסיים בין 30 המקומות הראשונים באליפות העולם שהתקיימה בקנדה, אך היא סיימה במקום 39 ועברה להתמקד באימון כושר והרזיה.
לאחר הפסקה ארוכה מתחרויות בינלאומיות, במהלכה התחתנה וילדה שלוש בנות, חזרה בלוך להתחרות לקראת אולימפיאדת ריו דה ז'ניירו (2016). בשנת 2014 ייצגה את ישראל בפעם השנייה באליפות העולם יחד עם פז בש אך לא סיימה את התחרות עקב פציעה. היא השתתפה בתחרויות כחלק מנבחרת ישראל ויחד איתה הנבחרת זכתה בכרטיס אחד לאולימפיאדה. במירוץ טור ערד ניצחה בלוך במרוץ נגד השעון (נג"ש) ובכך גברה על חברת הנבחרת פז בש שהייתה פייבוריטית במאבק על הכרטיס הבודד. בהמשך המרוץ עקפה בש את בלוך, בכך מנעה ממנה להשיג ניקוד גבוה יותר והושעתה מהמירוץ בידי מאמני הנבחרת.
במירוץ אופני הכביש באולימפיאדת ריו סיימה את המירוץ תוך 4:02:59 שעותובכך הגיעה למקום ה-48.
בדצמבר 2016 נמסר כי בלוך תרכב ותשמש כדירקטור ספורט ב-2017 בקבוצה הדנית Team Virtu Pro – Véloconcept Women.

חיים אישיים

שני בלוך נשואה לשי דוידוב ואם לבת ולזוג תאומות. בשנים האחרונות מתגוררת בסקוטלנד בשל עבודתו של בעלה.
וואי וואי

רקע וכתיבה

השיר נכתב על ידי אורי בן ארי, הולחן על ידי בן ארי ואיתן דרמון והופק על ידי אריאל טוכמן. השיר הוא מעין בלדה ים-תיכונית שקטה. יוסי חרסונסקי סקר את השיר, והעניק לו ציון של שני כוכבי זהב מתוך חמישה בסך הכל.
בנוסף לכך, עלה השיר לרשת הזרמת המדיה ספוטיפיי, בסמוך לצאתו.

וידאו קליפ

הווידאו קליפ המלא שיצא עבור השיר הועלה לערוץ היוטיוב של שרית חדד ב-10 ביולי 2017, בסמוך לצאתו כסינגל. הקליפ בוים על ידי עוזי ג'ורג'. לאורכו של הקליפ ניתן לראות את חדד מנגנת בפסנתר וסצנות שונות ונוספות.
נכון לאפריל 2019, מונה הצפיות של הקליפ עומד על קרוב למיליון צפיות.
אמיל זריהן

אמיל חיים זריהן, נולד ב-1954 ברבאט, מרוקו. זמר ופייטן ישראלי, הסולן הראשי של תזמורת ירושלים מזרח ומערב.

ביוגרפיה

נולד ברבאט, מרוקו. שם התוודע לפיוטים היהודים המרוקאים, כגון שירת הבקשות והשירה העממית המרוקאית.
לאחר שעלה ארצה עם משפחתו, המשיך ללמוד שירה ופיוט אצל הרב שלמה וענונו, ובמקביל הופיע בתוכניות רדיו של קול ישראל. 
אמיל נשוי לדבורה ואב לבן אחד ושלוש בנות.
זריהן, בעל הקונטרה-טנור, נחשב לאחד הווקאליסטים הטובים ביותר בישראל והתייחד בזכות מנעד קול גבוה ונדיר. מאז היותו נער הוציא תקליטים רבים, שהצליחו בארץ ובחו"ל. מאז הקמת התזמורת האנדלוסית הישראלית אשדוד ולאחר פיטורי העובדים והנגנים המשיך להתזמורת האנדלוסית הים תיכונית אשקלון ומשמש כסולן ראשי, הוציא מספר תקליטים גם במסגרת התזמורת. 
בינואר 2016 עזבה התזמורת האנדלוסית הים תיכונית אשקלון את העיר בעקבות חילוקי דעות על תקציב ותמיכה מטעם העירייה ועברה לירושלים למרות שזז אינן מתגורר בעיר אשקלון מאז הוא הסולן הראשי של התזמורת האנדלוסית ירושלים.
הופיע בקונצרט "הריני שר" לזכרו של הזמר ג'ו עמר.
סלבדור איינדה

חייו

מוצאו של איינדה היה מעורב: משפחת אביו הייתה ממוצא בסקי, בעוד אמו הייתה מצד אביה ממוצא בלגי ושם משפחתה גוסנס. סלבדור איינדה למד רפואה באוניברסיטת סנטיאגו דה צ'ילה, ובשנת 1933 פרסם את עבודת הגמר שלו כדוקטור לרפואה. איינדה התעניין במיוחד ברפואה חברתית ועבודת הדוקטור שלו, שכותרתה הייתה "ההיגיינה הנפשית והעבריינות", מתחה ביקורת על התאוריה הקרימינולוגית של צ'זארה לומברוזו. מצד שני ניכרת בה השפעת תאוריות אוגניסטיות שנויות במחלוקת שהיו נפוצות באותה תקופה, אך נזנחו לאחר מלחמת העולם השנייה. 
איינדה עבד בכמה בתי חולים עד שמונה לסגן מנהל במחלקה לאנטומיה פתולוגית בבית החולים ואן בורן. בשנת 1937 פרסם את העבודה "על המציאות החברתית והרפואית בצ'ילה".

פעילותו הפוליטית

בשנת 1938 ניהל את מערכת הבחירות של מפלגת "החזית העממית" של צ'ילה, ולאחר ניצחונה בבחירות היה שר הבריאות, בשנים 1940-1938, בממשלה שהקימה. כשר פעל להדברת הטיפוס, לייצור ולהפצת תרופות נגד מחלות מין מדבקות, לתקצוב מרכזים להיגיינה ציבורית, להרחבת שרותי רפואת שיניים בבתי הספר ולהקמת קנטינות לסטודנטים באוניברסיטאות.
במקביל לפעילותו הפוליטית, ובמסגרת הבונים החופשים, ערך איינדה את כתב העת של ארגון הרופאים של צ'ילה, Boletino medico de Chile, וכמו כן את כתב העת הצ'יליאני לרפואה חברתית Revista de medicina social, שיצא לאור בעיר הולדתו ולפראיסו. 
במשך כמעט ארבעים שנות פעילות פוליטית, שימש איינדה כנציג המפלגה הסוציאליסטית, גם כסנאטור וכשר. הוא התמודד, ללא הצלחה, בבחירות לנשיאות בשנים 1953, 1958 ו-1964. ב-1970, לאחר מערכת בחירות דרמטית, נבחר לנשיא צ'ילה בראשות המפלגה הסוציאליסטית. הייתה זו הפעם הראשונה בהיסטוריה של אמריקה הלטינית שנשיא בעל השקפות מרקסיסטיות נבחר בבחירות דמוקרטיות. איינדה ביקש ליישם את הסוציאליזם בדרכי שלום ובאופן דמוקרטי.

נשיאותו ומותו

קואליציית השמאל של איינדה ערכה רפורמות חברתיות חשובות, אך נתקלה גם בהתנגדות עזה. כהונתו כנשיא התאפיינה באי שקט, שביתות, סנקציות מצד ארצות הברית, ביקורת של בית המשפט העליון של צ'ילה, ואף נשמעו קריאות מפורשות מחברי אופוזיציה בבית המחוקקים לצבא הצ'יליאני להתערב ולהשיב את הסדר במדינה. ארצות הברית מימנה פעולות גלויות וסמויות נגד איינדה כדי להפיל את משטרו.
ב־11 בספטמבר 1973 בוצעה נגדו הפיכה צבאית אלימה בהנהגת כת צבאית (חונטה) בראשותו של הגנרל אוגוסטו פינושה ובתמיכת ארצות הברית, שחששה ממדיניותו הסוציאליסטית של איינדה. הצבא כיתר את ארמון הנשיאות והפציץ אותו, ואלפים נרצחו ועונו. בעקבות ההפיכה תפס פינושה את השלטון.
בזמן שכוחותיו של פינושה הפציצו את ארמון הנשיאות, איינדה נשא ברדיו נאום פרידה, ושם אמר: "אלה מילותי האחרונות, ובטוחני כי הקורבן שלי לא הוקרב לשווא. אני בטוח שהוא, לכל הפחות, ישמש כעונש לעבריינות, לפחדנות ולבגידה." איינדה מת במהלך ההפיכה, ובמשך שנים רבות היו שטענו בצ'ילה שהוא נרצח על ידי הכת הצבאית, אף על פי שרופאו ומשפחתו העידו כי הוא התאבד. רק בשנת 2011 הוכח סופית, על סמך נתיחה שלאחר המוות, שאיינדה התאבד באמצעות רובה AK-47 שקיבל במתנה מפידל קסטרו.
איינדה נקבר לאחר ההפיכה בקבר ללא סימני זיהוי. רק לאחר נפילת משטרו הדיקטטורי של פינושה, בשנת 1990, נערכה לאיינדה הלוויה ממלכתית.
יעקב ניצן (נציב שירות המדינה)

ביוגרפיה

נולד כיעקב ריצ'מן ברובנו. עלה עם משפחתו לארץ ישראל בשנת 1935 ולמד באוניברסיטה העברית מדעי המדינה ויחסים בינלאומיים. התגורר בפלורנטין והיה מפקד בהגנה בחי"ש תל אביב. במלחמת העצמאות הוא היה קצין מנהלה בחטיבת גבעתי.
בשנת 1946 נשא לאשה את חוה ברלב.
בתחילת 1952 מונה לסגן מנהל אדמיניסטרטיבי של תה"ל. בהמשך היה עובד מנהלתי בכיר במשרד הביטחון. בראשית 1958 מונה לממונה על הכספים והמינהל בקונסוליה הישראלית בניו יורק. בתפקידו זה, היה אחראי מנהלתי על הנציגויות הישראליות ברחבי ארצות הברית ויבשת אמריקה. הוא שב לישראל באוקטובר 1961 ובדצמבר 1961 מונה לסמנכ"ל משרד החוץ לענייני מנהל. ביולי 1965 יצא לגרמניה להכין את הקמת שגרירות ישראל בבון.
באפריל 1968 החליטה הממשלה על מינויו לנציב שירות המדינה החל מיוני 1968.
באוקטובר 1977 מונה ליו"ר מועצת המנהלים של עמידר.
דארת' פלייגוס

חייו המוקדמים

על פי הידוע על אודותיו, חייזר אחד מגזע הבית' (אחדים ממנו נראו מנגנים במסבאה במוס אייסלי בפרק 4) בשם ראגס נום פנה אל אישה אחת מגזע המון (MUUN) על מנת ליצור צאצא משותף אשר יהיה חזק מאוד עם הכוח.
אותו נום אשר בו בזמן היה בסתר אדון אפל של הסית' דארת' טנברוס, הצליח ליצור את אותו צאצא. מאוחר יותר לקח אותו כשולייתו וקרא שמו דארת' פלייגיוס.
כאשר פלייגיוס התחזק והבחין בנער הכשרוני שיב פלפטין, חשק בו כתלמידו והחליט להיפטר ממורהו. כאשר מורו נהרג, הוא הצליח לקחת מפלייגיוס את היכולת לחזות את העתיד, מה שמנע מפלייגיוס לראות את בגידתו של תלמידו.

לפני אירועי אימת הפנטום

בתקופה הזו, פלייגיוס עמל רבות על השגת היכולת ליצור חיים מהמידי- כלוריאנים, בין היתר על מנת לרמות את המוות ולהשיג לו חיי נצח. ישנן טענות הסוברות כי אחת התוצאות של ניסויים אלו הייתה אנקין סקייווקר עצמו, שכן נמדדה בו כמות מידי כלוריאנים חסרת תקדים שעלתה על כל דבר שנראה קודם לכן, וכמו כן נטען כי לא היה לו אב וכי הוא נולד ישירות מהכוח.
תוכניותיו של פלייגיוס כללו את השתלטותו של תלמידו סידיוס על הסנאט הגלקטי, כשהוא עצמו ייבחר לסגן נשיא וביחד הם ישלטו על הגלקסיה. תוכניות אלו לא התממשו בסופו של דבר, מאחר שהוא נרצח בידי תלמידו.
בציבור הרחב, פלייגיוס היה ידוע כהגו דמאסק (Hego Damask), ראש קבוצת הבנקאים הגלקטית, שכל הנהגתה הייתה מגזעו של פלייגיוס, המונים (MUUNS). כמו כן דמות מגזעו של פלייגיוס הופיעה לזמן קצר במתקפת המשובטים כשחתמו אמנה עם הרוזן דוקו, וכמו כן בנקמת הסית', כאשר כל מנהיגי הבדלנים נהרגו בידי דארת' ויידר.
פלייגיוס התמקד בעיקר בעסקיו, בזמן שתלמידו התמקד בפוליטיקה.

במהלך אירועי אימת הפנטום

בעוד פלייגיוס עסוק במגזר העסקי, תלמידו הצליח להניע את פדרציית הסחר וניוט גאנריי בראשה להטיל מצור על כוכב הלכת נאבו.
בהוראתו של סידיוס, שהוא למעשה סנאטור פלפטין, החלה פלישה מסיבית של דרואידי קרב לכוכב הלכת. מלכת הכוכב פאדמה אמידאלה, חולצה ממנו בידי הג'די ופנתה לסנאט הגלקטי. כשהבינה שהסנאט לא יפעל לטובתה, תחת שיכנועיו של פלפטין, החליטה להגיש הצעת אי- אמון בנשיא וולורום. פלפטין היה בין הסנאטורים שנבחרו להתמודד על התפקיד. במהלך האירועים, פלפטין זכה בהצבעה, בזכות הרטוריקה המצוינת שלו וגם עקב העובדה כי הוא עצמו מהכוכב נאבו.
עד לכל מה שאירע, פלייגיוס חש כי תוכניותיו להשתלטות על הגלקסיה והשמדת הג'די קרובות למימוש. הוא החליט לחגוג את המאורע עם תלמידו דארת' סידיוס. הם שתו משקאות אלכוהוליים, אך פלייגיוס שוכנע לשתות יתר על המידה בידי תלמידו. פלייגיוס, שהיה פרנואיד קיצוני, בעל חרדה תמידית לניסיונות התנקשות, לא הלך לישון כבר כמה שנים טובות, אך עקב כמויות האלכוהול ששתה לא יכל להתנגד יותר ונרדם. תלמידו ניצל את הרגע (מה שהוכיח את הפראנויה של פלייגיוס כנכונה) וקרב את מיטת מורו ותקף אותו בזרם ברקי כוח והרג אותו בשנתו תוך כדי עינויים קשים. כך מת דארת' פלייגיוס החכם ונפתחה בפני תלמידו האפשרות לשלוט לבד בגלקסיה.
הקואליציה הבינלאומית נגד פרוות

הקואליציה הבינלאומית נגד פרוות (באנגלית: International Anti-Fur Coalition) הוא שמו של ארגון שהקימה הישראלית ג'יין הלוי בשנת 2006, הפועל נגד תעשיית הפרווה בעולם. הארגון פועל בשיתוף עם כארבעים ארגונים וקבוצות בעלי מטרה דומה. בכמה מקרים יזם הארגון מחאות באותו זמן במדינות רבות הן בהפגנות ובהן בדרכי פעולה אחרות. 
מאז הקמתה התמקדה הקואליציה בתעשיית הפרווה הסינית, שהיא הגדולה בעולם ומטרתה הייתה עד שנת 2008, שבה התקיימה האולימפיאדה בסין, לנסות להפסיק או לצמצם את פעילותה של תעשייה זו.
יו"ר הקואליציה הבינלאומית הוא אייל סלונים (ממנהיגי תנועת אוטופיה).

פעילויות הארגון בעבר

ב-13 בפברואר 2006 מפגינים בכ-40 מדינות הפגינו מול שגרירות סין ברחבי העולם. בתל אביב עצמה מול שגרירות סין הפגינו כ-200 בני אדם.
ב-13 באפריל באותה שנה, הציפו פעילים את שגרירויות סין ברחבי העולם בהודעות דואר אלקטרוני.
בן קינגסלי

ביוגרפיה

קינגסלי נולד כקרישנה באנג'י (Krishna Bhanji) ביורקשייר, אנגליה לאב ממוצא הודי-מוסלמי (אשר נולד בקניה), ולאם נוצרית ממוצא אנגלי וכנראה עם שורשים יהודיים. הוא שינה את שמו המקורי לזה הנוכחי כי חשש ששם זר יפגע בקריירה שלו.
תפקידו הראשון של קינגסלי בקולנוע היה תפקיד משנה של אחד הנבלים במותחן בשם "המפתח הוא פחד" (1972) על פי ספרו של אליסטר מקלין, במשך עשור לאחר מכן שיחק בתפקידים שונים בתיאטרון ובטלוויזיה (לרבות הופעה בפרקים של אופרת הסבון "קורוניישן סטריט") עד שזכה לפריצה כאשר לוהק לתפקיד הראשי, תפקידו של מהאטמה גנדי, בהפקת הענק "גנדי" (1982), תפקיד שזיכה אותו בפרס האוסקר לשחקן הטוב ביותר.
מסרטיו הנוספים:
"באגסי" (מועמד לאוסקר כשחקן המשנה הטוב ביותר). סגן נשיא ארצות הברית בסרט "דייב". ד"ר רוברטו מירנדה איש משטר הרודנות הדרום אמריקני, המנגן את שוברט בעת שהוא מענה את קורבנותיו בסרט "המוות והעלמה". יצחק שטרן, מנהל החשבונות היהודי במפעלו של אוסקר שינדלר בסרט "רשימת שינדלר". דון לוגן, מאפיונר בריטי בסרט "לצאת נקי" (מועמד לאוסקר בפרס על תפקיד משני).
בסך הכול זכה קינגסלי באוסקר פעם אחת והיה מועמד שלוש פעמים. עד לשנת 2005 הוא הופיע ב-73 סרטים וסדרות טלוויזיה.
בשנת 2010 הופיע קינגסלי בסרטו של מרטין סקורסזה שאטר איילנד בתפקיד הפסיכיאטר ד"ר ג'ון קאולי. ב-2016 דיבב את דמותו של בגירה הפנתר השחור בגרסה המחודשת של ספר הג'ונגל מאולפני וולט דיסני. בשנת 2017 שיחק בדרמת המלחמה "לוטננט" ("The Ottoman Lieutenant"). בעונה הששית של סדרת הטלוויזיה "הסופרנוס" הופיע קינגסלי בתפקיד עצמו, בפרק בו מנסים המאפיונרים גיבורי הסדרה ללהק אותו לסרט אותו הם מפיקים.
קינגסלי התחתן ב-2007 בפעם הרביעית בחייו, ויש לו 4 ילדים מנישואין קודמים.
איזה

יהודי איזה

לפני מלחמת העולם השנייה ובמהלכה השתייכה איזה להונגריה. עם כיבוש הונגריה על ידי גרמניה, ב-1944, היו בעיירה כ-440 יהודים, רובם אורתודוקסים. בקיץ 1941 גורשו יהודים חסרי נתינות מאיזה לאוקראינה שהייתה תחת כיבוש גרמני. המגורשים נרצחו בקמנץ פודולסק. גברים יהודים אחרים מהעיירה גויסו בכפייה לשירותי העבודה בצבא ההונגרי, נשלחו לחזית המזרחית ורבים מהם נספו. 
ב-16 באפריל 1944 הוקם באיזה גטו בו רוכזו אלפים מיהודי הסביבה. במאי גורשו תושבי הגטו לאושוויץ.
בלוקבסטר

היסטוריה

החנות הראשונה של בלוקבסטר נפתחה באוקטובר 1985 בדאלאס, טקסס בפינת הרחובות סקילמן ונורת'ווסט הייוואי. מייסד החברה היה דייוויד קוק, אשר פיתח את העסק והפך אותו לחברה ציבורית. החדשנת בחברה הגיע מניסיונו של קוק בניהול מסדי נתונים גדולים. לאחר פתיתחן של מספר החנויות הראשונות, הוא הקים מחסן בעלות של 6 מיליון דולר בגרלנד, טקסס, שאפשר לו לשנע את הקלטות עבור מספר חנויות ביום אחד. המפתח להצלחתה המוקדמת של בלוקבסטר היה ביכולתה להתאים את חנויותיה לפרופיל הדמוגרפי בסביבה בה הן הוקמו, בנוסף להצגת אוסף של סרטים חדשים ופופולריים, והצעה של מגוון מספק של סרטים ככלל.
בשנת 1987, זכתה החברה בתביעה כנגד חברת נינטנדו, מה שסלל את הדרך להשכרתם של משחקי וידאו. בשנת 1993, בלוקבסטר הציעה אפשרות של מיזוג עם ויאקום, אך לאחר שמניותיהן של שתי החברות התדרדרו בשנת 1994, ויאקום לבסוף רכשה את בלוקבסטר. בלוקבסטר נפרדה מויאקום כעבור מספר שנים, בשנת 2004, והשיקה את שירות Game Pass שלה ברחבי העולם. כמו כן, הוצגה האפשרות לבצע מנוי לסרטי DVD באתר החברה Blockbuster.com, והחל שירות של מסחר במשחקי וידאו וסרטי DVD בחנויות נבחרות בארצות הברית.

פירוק

ב- 23 בספטמבר 2010, בלוקבסטר הגישה בקשה לארגון מחדש לפי פרק 11 לחוק פשיטת הרגל האמריקאי בשל ההפסדים שספגה, 900 מיליון דולר בחובות, והתחרות העזה מצד נטפליקס, רדבוקס ושירותי VOD. בלוקבסטר פיגרה מאחורי מתחרים אלו בהשכרות ברשת, בקיוסקי מידע ובסטרימינג. ב-28 במרץ 2011, ענקית התקשורת הדרום קוריאנית SK Telecom, הפתיעה בהצעתה לרכוש את רשת בלוקבסטר, כחלק ממכרז למכירת החברה. חברת Dish Network הביעה גם היא עניין ברכישה, והיא גם זו שזכתה לבסוף במכרז ב-6 באפריל 2011. ב-19 באפריל 2011 הוכרז ש- Dish Network תשמור רק על 500 מסניפי הרשת, וזאת לעומת 4,000 סניפים שהחזיקה הרשת בימי הזוהר שלה.
בנובמבר 2013 הודיעה החברה על כוונתה לסגור את כל סניפיה בארצות הברית.
גאיה

גאיה במיתולוגיה

נקראה ביוונית עתיקה "מא" "גא" - "אמא אדמה" וכך גם מקבילתהּ במיתולוגיה רומית: טֶרָה מאטר (Terra Mater) או טֶלוּס (Tellus). בשפה העברית מקובל, בעקבות כינויים אלה המונח "אמא אדמה".
על פי רוב המקורות גאיה נוצרה מתוך הכאוס. היא הולידה (טרטרוס היה בן-זוגה) את פונטוס (הים השחור) ואת אורנוס (השמים), שהיו גם בני זוגה, עם אורנוס היא הולידה את הקיקלופים והטיטאנים שמהם נוצרו האלים האולימפיים. עם פונטוס היא הולידה אלי ים ומים (למשל את פורקיס).
אורנוס החביא את ילדיה של גאיה, ההקאטונכרים (Hecatonchires) הענקים בעלי מאה הידיים, ואת הקיקלופים, בטרטרוס (בטן האדמה), כדי שלא יראו אור יום.
הדבר הכאיב לגאיה (תרתי משמע בגלל שהם היו כלואים בתוכה וגם בגלל צער ילדיה), והיא יצרה אבן חלמיש אפורה וחצבה ממנה חרמש. את החרמש היא נתנה לטיטאנים ופקדה עליהם שיעזרו לה. קרונוס היה היחיד שציית, ובעזרת החרמש תקף את אביו אורנוס וסירס אותו.
מהדם שניתז על האדמה נולדו האריניות (אלות הזעם והנקמה), הגיגאנטים וחלק מהנימפות. לפי גרסה אחת, מהאשכים שהושלכו לים נולדה אפרודיטה.
לפי גרסה אחרת הדם שניתז אל הים גרם לו לרתוח ולהוציא קצף שמתוכו יצאה פנינה ורודה ששטה לה אל חופי האי קפריסין ומתוכה יצאה אפרודיטה אל אוויר העולם.
כאשר עלה קרונוס לשלטון, הוא גרש את ההקאטוניכרים ואת הקיקלופים בחזרה לטרטרוס.

בתרבות

בציורים (נשמרו לרוב בפסיפס), רואים לרוב רק את חציה העליון של גאיה בולט מעל האדמה. היא עצמה נראית כאשה אימהית, מכובדת, רחבה ובעלת חזה שופע. בציורים המופיעים על אגרטלים חוזר המוטיב של מסירת אֶריכתוניוס לאתנה.
בציורים אחרים נראית גאיה שכובה על פני האדמה כשמסביבה משרתיה.
שבועה בשמה של גאיה נחשבה ביוון כאחת השבועות החמורות ביותר, המחייבות את הנשבע לקיים את ההבטחה כמעט בכל מחיר.
חיל הים של משמרות המהפכה האסלאמית

תקריות עם חילות זרים

ב-21 ביוני 2004, במהלך פטרול במפרץ הפרסי, השתלט חיל הים של משה"מ על 8 אוניות - מסחר ושל חיל הנחתים המלכותי.
ב-23 במרץ 2007 השתלט על 15 אוניות מסחר ושל חיל הנחתים המלכותי.
ב-7 בינואר 2008 חמש ספינות של חיל הים של משה"מ איימו על שלוש ספינות של הצי האמריקאי במיצרי הורמוז, סמוך לחופי איראן. אלו התקרבו למרחק של כ-200 מטר מהספינות האמריקאיות והשמיעו אזהרות כלפיהן בקשר.
ב-13 בינואר 2016 השתלטו כוחות חיל הים של משה"מ על שתי סירות של הצי האמריקאי במפרץ הפרסי, לאחר שחדרו, ככל הנראה, למרחב הטריטוריאלי האיראני בעקבות תקלה טכנית. עשרת אנשי הצוות שוחררו לאחר כ-12 שעות.
תותח 2 ליטראות

מלחמת העצמאות

הצבא המצרי והצבא הירדני היו צבאות שאורגנו וחומשו לפי הסטנדרטים הבריטים. ניתן לומר שאלה היו שני הצבאות היחידים מתוך חמשת צבאות ערב שפלשו לארץ ב-15 במאי 1948 שהיו ברשותם והפעילו תותחים כאלה. אין נתונים מספריים מדויקים לגבי כמויות התותחים שהיו בשימוש הצבא המצרי, אולם ידוע שלצבא הירדני שפעל תחת פיקוד בריטי היו מסגרות מוגדרות ומלאות. הצבא הירדני פעל במסגרת של חטיבות כאשר בכל חטיבה היו בדרך כלל שני גדודים. בכל גדוד היו בין 5 ל-6 תותחי 2 ליטראות. בסך הכל היו בלגיון הירדני 29 תותחים.
התותחים שמשו בצבא המצרי והירדני לתגבור מערכי הגנה של כוחות חי"ר גדודיים כשם ששימשו את הבריטים בתקופת מלחמת העולם השנייה. בנוסף לכך הם שמשו את המצרים והירדנים בפעולות תקיפה לפיצוח עמדות של יישובים שהותקפו על ידם.
דוגמה מייצגת מופיעה בפקודת הקרב המצרית שהוצאה במסגרת ההכנה על התקפת קיבוץ ניצנים. בפקודת קרב זו מספר 1 מיום 7 ביוני 1948, מצוינים כוחות הסיוע לגדוד הרובאים התשיעי. בין כוחות אלה מופיעה הגונדה הרביעית של תותחי 2 ליטראות (כ-12 תותחים).
מספר תותחים מצריים בודדים נפלו שלל בידי כוחותנו. אחד מהם, הושאר במצב ירי כששלוש רגליו פרוסות במשלטי חוליקאת.
לצה"ל ככלל לא היו תותחים כאלה. תותח יחידי הובא ונמסר לאנשי הרכש של ההגנה על ידי קפטן בריטי ממוצא אוסטרלי בחיפה בשלהי תקופת המנדט.